ดอลล์อ่อนค่าจากแรงขายทำกำไรก่อนหยุดยาว
ดอลลาร์สหรัฐปรับตัวลงเมื่อเทียบสกุลเงินหลักส่วนใหญ่เมื่อคืนนี้ (24 ธ.ค.) เนื่องจากนักลงทุนเทขายทำกำไรจากการทะยานขึ้นของดอลลาร์ในปีนี้ ท่ามกลางการปรับสมดุลโพสิชันก่อนช่วงวันหยุดยาว
25 ธ.ค. 2558

สำนักข่าวอินโฟเควสท์รายงานว่า ค่าเงินยูโรแข็งค่าเมื่อเทียบดอลลาร์สหรัฐที่ระดับ 1.0966 ดอลลาร์สหรัฐ จาก 1.0908 ดอลลาร์สหรัฐ ขณะที่เงินปอนด์เพิ่มขึ้นที่ 1.4914 ดอลลาร์สหรัฐ จากระดับ 1.4872 ดอลลาร์สหรัฐ
ค่าเงินดอลลาร์สหรัฐปรับตัวลงเทียบกับสกุลเงินเยนที่ 120.32 เยน จาก 120.85 เยน และลดลงเมื่อเทียบกับฟรังก์สวิสที่ระดับ 0.9863 ฟรังก์ จาก 0.9906 ฟรังก์ ขณะที่ค่าเงินดอลลาร์ออสเตรเลียปรับขึ้นเมื่อเทียบกับดอลลาร์สหรัฐที่ระดับ 0.7270 ดอลลาร์สหรัฐ จากระดับ 0.7241 ดอลลาร์
ดอลลาร์สหรัฐยังคงมีแนวโน้มในช่วงขาลงตลอดสัปดาห์นี้ เนื่องจากนักลงทุนเข้าทำกำไรจากการทะยานขึ้นในช่วงที่ผ่านมา ซึ่งส่วนหนึ่งได้รับแรงหนุนจากการที่ธนาคารกลางสหรัฐ (FED) ตัดสินใจปรับขึ้นอัตราดอกเบี้ยเมื่อเร็วๆนี้ อย่างไรก็ตาม แม้ว่าดอลลาร์อ่อนแรงลงในสัปดาห์นี้ แต่นักวิเคราะห์ส่วนใหญ่ยังคงมีมุมมองเชิงบวกเกี่ยวกับการทะยานขึ้นของดอลลาร์ในระยะยาว เนื่องจากคาดกันว่าเฟดจะยังคงเดินหน้าปรับขึ้นอัตราดอกเบี้ย ซึ่งอาจจะมีการปรับขึ้น 4 ครั้งในปี 2559
ทั้งนี้ ดอลลาร์มีแนวโน้มจะเคลื่อนไหวอยู่ที่ราวระดับในปัจจุบัน ขณะที่นักลงทุนแทบไม่ต้องการซื้อขายล็อตใหม่ในช่วงก่อนปีใหม่ และส่วนใหญ่คาดว่าดอลลาร์จะปรับตัวขาขึ้นต่อไปในปีหน้า
 
*ตลาดเงินนิวยอร์กจะปิดทำการในวันศุกร์ที่ 25 ธ.ค.นี้ เนื่องในวันคริสต์มาส